PIRMĀS INSTANCES TIESAS RĪKOJUMS (ceturtā palāta)
2008. gada 9. septembrī
Lieta T‑143/08
Luigi Marcuccio
pret
Eiropas Kopienu Komisiju
Civildienests – Sociālais nodrošinājums – Lūguma par noteiktu prasītāja medicīnisko izdevumu atlīdzināšanu pilnā apmērā noraidīšana
Priekšmets Prasība tostarp atcelt Eiropas Kopienu iestāžu kopējās veselības apdrošināšanas shēmas norēķinu biroja lēmumus, ar kuriem
ir noraidīts, pirmkārt, prasītāja lūgums atlīdzināt noteiktus viņa medicīniskos izdevumus pilnā apmērā, un, otrkārt, atlīdzināt
medicīniskās apskates izmaksas atbilstoši tiesību normām, kas ir piemērojamas medicīnas ekspertu veiktām konsultācijām, kā
arī prasība piespriest Komisijai samaksāt konkrētas summas par medicīniskajiem izdevumiem
Nolēmums Prasību noraidīt kā nepieņemamu. Katrs lietas dalībnieks sedz savus tiesāšanās izdevumus pats.
Kopsavilkums
Ierēdņi – Sociālais nodrošinājums – Veselības apdrošināšana – Izdevumi, kas radušies saistībā ar slimību – Smaga slimība –
Atlīdzināšana pilnā apmērā – Nosacījumi
(Civildienesta noteikumu 72. panta 1. punkts; Noteikumu par apdrošināšanu pret slimību riskiem 28. pants un I pielikuma IV punkts)
Medicīnisko izdevumu atlīdzināšana pilnā apmērā atbilstoši Civildienesta noteikumu 72. panta 1. punktam nozīmē, ka attiecīgā
slimība tiek uzskatīta par tādu, kas ir skaidri minēta šajā normā, un tās smaguma pakāpe ir salīdzināma ar noteikumā minēto
slimību smagumu. Šajā nolūkā šķiet acīmredzami, ka ieinteresētajai personai ir jānorāda slimība, par kuru ir runa, un jāiesniedz
pamatojoši dokumenti. Šajā ziņā, pirmkārt, atbilstoši Noteikumu par apdrošināšanu pret Eiropas Kopienas ierēdņu slimību riskiem
28. pantam atlīdzināšanas pieteikumiem ir jāpievieno pamatojošo dokumentu oriģināli un, otrkārt, atbilstoši šo noteikumu I pielikuma
IV punktam pieteikumam slimību atzīt par tādu, kuras smaguma pakāpe ir salīdzināma ar vienu no četrām Civildienesta noteikumu
72. panta 1. punktā minētajām slimībām, ir jāpievieno ieinteresētās personas ārstējošā ārsta atzinums.
Tiktāl, ciktāl pieteikumā nav neviena jauna pamatojoša fakta par medicīnisko izdevumu atlīdzināšanu pilnā apmērā attiecīgajam
ierēdnim, administrācijas klusēšana, kas iestājusies pēc šī pieteikuma, nekādi nemaina viņa juridisko situāciju, kura izriet
no netieša lēmuma noraidīt iepriekšējo pieteikumu, ar kuru viņš jau bija iesniedzis šo lūgumu administrācijai, un līdz ar
to tā nav nelabvēlīgs akts Civildienesta noteikumu 90. un 91. panta izpratnē.
(skat. 37., 39. un 41. punktu)